ซัมมิทแคปปิตอลฮึด ปล่อยกู้ 4.1พันล้าน
ซัมมิท แคปปิตอล มั่นใจโตสวนกระแสเศรษฐกิจ ปล่อยกู้มอเตอร์ไซค์ 4,100 ล้านบาท
14 พ.ย. 2558

ซัมมิท แคปปิตอล มั่นใจโตสวนกระแสเศรษฐกิจ ปล่อยกู้มอเตอร์ไซค์ 4,100 ล้านบาท
นายวิชิต พยุหนาวีชัย ประธานเจ้าหน้าที่บริหาร บริษัท ซัมมิท แคปปิตอล ลีสซิ่ง เปิดเผยว่าในช่วงไตรมาสสุดท้ายของปีนี้ บริษัทคาดว่าจะปล่อยสินเชื่อเช่าซื้อรถจักรยานยนต์ได้สูงกว่าเป้า 27% โดยมีสินเชื่อรวมอยู่ที่ 4,100 ล้านบาท หลังเดินหน้าขยายเครือข่ายบริการและพันธมิตรทั่วประเทศ รวมถึงเปิดสาขาใหม่ที่ภาคใต้อีก 2 แห่ง  
“ในช่วงเวลาที่เหลือของปีนี้ยังจำเป็นต้องดำเนินธุรกิจด้วยความระมัดระวังและติดตามสถานการณ์เศรษฐกิจอย่างใกล้ชิด เพื่อให้เกิดผลกระทบต่อธุรกิจน้อยที่สุด ขณะเดียวกันก็จะยังเดินหน้าตามแผนเปิดสาขาใหม่ในพื้นที่ที่มีศักยภาพทางเศรษฐกิจมั่นคงต่อไป โดยล่าสุดได้เริ่มรุกไปพื้นที่ภาคใต้เป็นครั้งแรกในรอบกว่า 20 ปี ที่ จ.สุราษฎร์ธานี และนครศรีธรรมราช” นายวิชิต กล่าว
สำหรับผลการดำเนินงานในช่วง 3 ไตรมาสที่ผ่านมา บริษัทปล่อยสินเชื่อเช่าซื้อรถจักรยานยนต์ได้ถึง 3,000 ล้านบาท เพิ่มขึ้น 53% เมื่อเทียบกับช่วงเดียวกันของปีก่อน และยังสูงกว่าเป้าหมายที่ตั้งไว้ 30% ยอดปล่อยสินเชื่อส่วนใหญ่ของบริษัทยังมาจากภาคกลางและภาคตะวันออก โดยตัวแปรสำคัญที่มีผลต่อการเติบโตของบริษัทคือ การเดินหน้าขยายพื้นที่ให้บริการสู่ภูมิภาคต่างๆ เพิ่มขึ้นอย่างต่อเนื่อง ทั้งในภาคอีสาน ภาคกลาง และภาคใต้ โดยตั้งใจเปิดสาขาใหม่อย่างน้อยเดือนละ 1 แห่ง ในพื้นที่ดังกล่าวเพื่อเพิ่มฐานลูกค้า 
นอกจากนี้ ยังเป็นผลมาจากกลยุทธ์การสร้างความสัมพันธ์เชิงรุกกับบรรดาร้านค้าในพื้นที่ โดยเน้นการให้บริการที่เป็นมิตรและเข้าไปมีส่วนร่วมกับร้านค้าในการวางแผนการตลาด เพื่อให้ร้านค้าดำเนินธุรกิจได้ราบรื่น ทำให้ในปีนี้บริษัทมีจำนวนพันธมิตรร้านค้าจำหน่ายรถจักรยานยนต์เพิ่มขึ้น 32% เมื่อเทียบกับปี 2557 รวมถึงยังให้ความสำคัญกับกลยุทธ์การขายที่เน้นคุณภาพของลูกค้ามากกว่าปริมาณ
“บริษัทมีระบบบริหารความเสี่ยงที่มีประสิทธิภาพ แม่นยำ และวัดผลได้ เพื่อควบคุมการอนุมัติสินเชื่อ และติดตามหนี้ภายใต้การดำเนินงานของพนักงานที่มีประสบการณ์สูง ทำให้ 9 เดือนที่ผ่านมา บริษัทมีหนี้ที่ไม่ก่อให้เกิดรายได้ (เอ็นพีแอล) 1.18% ของพอร์ตสินเชื่อรวม” นายวิชิต กล่าว